b'\n_START_ARTICLE_\nSasha Pieterse\n_START_SECTION_\nTausta\n_START_PARAGRAPH_\nSasha Pieterse syntyi vanhempiensa ainoaksi lapseksi Johannesburgissa Etel\xc3\xa4-Afrikassa, josta perhe muutti Yhdysvaltoihin vuonna 2001. Pieterse kasvoi Las Vegasissa ja sittemmin Los Angelesissa. H\xc3\xa4nen vanhempansa ovat akrobaattisia tanssijoita, jotka esiintyiv\xc3\xa4t kansainv\xc3\xa4lisesti, joten Sasha sai kosketuksen viihdealaan jo nuorella i\xc3\xa4ll\xc3\xa4. H\xc3\xa4n esiintyi mainoksissa saatuaan agentilta mallisopimuksen nelj\xc3\xa4vuotiaana. Pieterse k\xc3\xa4vi koulunsa kotiopetuksessa ja valmistui 14-vuotiaana.\n_START_SECTION_\nUra\n_START_PARAGRAPH_\nPieterse teki debyyttins\xc3\xa4 n\xc3\xa4yttelij\xc3\xa4n\xc3\xa4 kuusivuotiaana Warner Bros.in komediasarjassa Family Affair. Vuonna 2004 Pieterse esiintyi scifi-tv-sarjassa T\xc3\xa4htiportti ja alkoi nousta kuuluisuuteen vuonna 2005 Housessa n\xc3\xa4yttelem\xc3\xa4ns\xc3\xa4 sy\xc3\xb6p\xc3\xa4sairaan tyt\xc3\xb6n roolin my\xc3\xb6t\xc3\xa4. H\xc3\xa4nen ensimm\xc3\xa4inen elokuvaroolinsa oli j\xc3\xa4\xc3\xa4prinsessa Marissa elokuvassa Haipojan ja Laavatyt\xc3\xb6n ihmeelliset seikkailut (2005). Pieterse n\xc3\xa4ytteli my\xc3\xb6s elokuvissa The Air I Breathe ja Good Luck Chuck vuonna 2007. H\xc3\xa4nell\xc3\xa4 oli sivurooli Disney Channelin elokuvassa N\xc3\xb6rtti Uljas sek\xc3\xa4 pieni sivuosa supersankarielokuvassa X-Men: First Class vuonna 2011. Vuosina 2009\xe2\x80\x932010 Pieterse esiintyi viidess\xc3\xa4 Heroesin jaksossa._NEWLINE_Vuonna 2009 Pieterse sai tunnetuimman roolinsa j\xc3\xa4nnitysdraamasarjasta Valehtelevat viettelij\xc3\xa4t (Pretty Little Liars). H\xc3\xa4n n\xc3\xa4ytteli sarjassa Alison DiLaurentisia, viiden tyt\xc3\xb6n porukan ylimielist\xc3\xa4 ja viekasta johtajaa. H\xc3\xa4n oli roolin alussa vasta 14-vuotias, kun muut p\xc3\xa4\xc3\xa4n\xc3\xa4yttelij\xc3\xa4t olivat i\xc3\xa4lt\xc3\xa4\xc3\xa4n hieman tai reilusti yli kahdenkymmenen. Pieterse oli mukana sarjan jokaisella seitsem\xc3\xa4ll\xc3\xa4 kaudella._NEWLINE_N\xc3\xa4yttelij\xc3\xa4nuran lis\xc3\xa4ksi Pieterse tekee ja laulaa countrymusiikkia. H\xc3\xa4n on julkaissut nelj\xc3\xa4 single\xc3\xa4: \xe2\x80\x9dThis Country is Bad Ass\xe2\x80\x9d, \xe2\x80\x9dR.P.M\xe2\x80\x9d, \xe2\x80\x9dI Can\xe2\x80\x99t Fix You\xe2\x80\x9d ja \xe2\x80\x9dNo\xe2\x80\x9d._NEWLINE_Pieterse osallistui Dancing with the Stars -tanssikilpailuohjelman 25. tuotantokaudelle vuonna 2017. H\xc3\xa4n putosi parinsa kanssa kisasta nelj\xc3\xa4nten\xc3\xa4._NEWLINE_Vuonna 2019 Pieterse palasi Alison DiLaurentisin rooliin Valehtelevien viettelij\xc3\xb6iden uudessa spinoff-sarjassa Pretty Little Liars: The Perfectionists.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPieterse kihlautui pitk\xc3\xa4aikaisen poikayst\xc3\xa4v\xc3\xa4ns\xc3\xa4 Hudson Sheafferin kanssa joulukuussa 2015. He meniv\xc3\xa4t naimisiin Irlannissa 27. toukokuuta 2018. _NEWLINE_Pietersell\xc3\xa4 on diagnosoitu munasarjojen monirakkulaoireyhtym\xc3\xa4, josta h\xc3\xa4n kertoi mediassa kohutun painonnousunsa johtuvan.'